બીજે દિવસે ઠીક નવના ટકોરે ગંગા હાજર થઈ ગઈ. સંજીવનો ઑફિસ જવાનો સમય સાડાનવનો એટલે મેં એને થોડી વાર બેસવા કહ્યું. સંજીવે પણ દૂબળીપાતળી સ્ત્રીને જોઈ. એમને પણ એ બાઈમાં કંઈક વિશેષ લાગ્યું. જતાં પહેલાં સંમતિ આપીને ગયા. મને બહુ જ સારું લાગ્યું. ગંગાને મેં ઘરનાં કામની સમજણ આપવા માંડી. એ જે કામ કરતી તે અત્યંત ચીવટથી કરતી. નાના દીકરા વિષ્ણુને શંકરને સોંપીને આવી હતી. બાર વાગે કામ પતી ગયું. મેં એને જમવાનું આપ્યું અને કહ્યું : ‘કે તારાં બંને બાળકોને સારી રીતે ખવડાવજે.’